b"\n_START_ARTICLE_\nPrincipat de Bidlis\n_START_PARAGRAPH_\nEl principat de Bidlis fou un petit estat aut\xc3\xb2nom kurd que va existir fins a la meitat del segle XIX centrat a Bidlis, format per la tribu Ruzagi o R\xc3\xb6zagi la qual al seu torn era una federaci\xc3\xb3 de 25 clans que es van reunir un dia (ruzi) al poble de Tab a la comarca de Khoyt, a l'oest de Bidlis. Els Ruzagi es van dividir en dos grups: Bilbasi i Kawalisi._NEWLINE_Els Ruzagi van ocupar Bidlis i Sasun al pr\xc3\xadncep georgi\xc3\xa0 David III el Gran, curopalata de Taoklardj\xc3\xa9tia (vers 990-1001). Llavors van cridar a dos pr\xc3\xadnceps germans d'origen sass\xc3\xa0nida que vivien a Akhlat i un d'ells fou proclamat pr\xc3\xadncep de Bidlis i l'altra de Sasun. La branca de Diya al-Din que va governar a Bidlis havia tingut 18 pr\xc3\xadnceps fins al 1596 i els regnats nom\xc3\xa9s s'havien aturat temporalment sota els selj\xc3\xbacides (1139-1180), sota els aq qoyunlu (1467-1495) i sota els saf\xc3\xa0vides (1507-1514 i 1534-1578). Solim\xc3\xa0 el Magn\xc3\xadfic va bescanviar el feu amb P\xc3\xa8rsia el 1534 i va cedir al pr\xc3\xadncep Shams al-Din el feu de Malatya, per\xc3\xb2 assabentat de nous plans, Shams al-Din es va refugiar a P\xc3\xa8rsia on el xa Tahmasp I el va tractar amb generositat, morint a P\xc3\xa8rsia el 1558. El seu fill Sharaf al-Din, nascut a l'exili el 1534 fou educat a la cort persa i fou governador de diverses prov\xc3\xadncies i designat cap de tots els kurds de P\xc3\xa8rsia. Ismail II el va apartar dels llocs influents i el va enviar a Nakhitxevan. Des d'aqu\xc3\xad va marxar a Van i va rebre de Murat III la investidura de Bidlis (1578) al que va afegir Mush el 1583. La nissaga va continuar. El darrer pr\xc3\xadncep, Sheref Bey, fou deposat pels turcs el 1849."